CELEX: 62020TN0581
Language: et
Date: 2020-09-21 00:00:00
Title: Kohtuasi T-581/20: 21. septembril 2020 esitatud hagi – YP versus komisjon

3.11.2020   
            
            
               ET
            
            
               Euroopa Liidu Teataja
            
            
               C 371/29
            
         
      21. septembril 2020 esitatud hagi – YP versus komisjon
      (Kohtuasi T-581/20)
      (2020/C 371/33)
      Kohtumenetluse keel: prantsuse
      
         Pooled
      
      
         Hageja: YP (esindajad: advokaadid J. Van Rossum ja J.-N. Louis)
      
         Kostja: Euroopa Komisjon
      
         Nõuded
      
      Hageja palub Üldkohtul:
      
                  —
               
               
                  tühistada komisjoni 14. novembri 2019. aasta otsus, millega jäeti hageja 2019. aasta edutamise raames edutamata palgaastmele AD 14;
               
            
                  —
               
               
                  mõista kohtukulud välja kostjalt.
               
            
         Väited ja peamised argumendid
      
      Hagi põhjenduseks esitab hageja neli väidet.
      
                  —
               
               
                  Esimene väide, et rikuti Euroopa Liidu ametnike personalieeskirjade (edaspidi „personalieeskirjad“) artiklit 45. Hageja väidab, et komisjon ei võtnud teenete võrdleval hindamisel arvesse, kuivõrd paljusid keeli ta valdab.
               
            
                  —
               
               
                  Teine väide, et rikuti süütuse presumptsiooni. Hageja heidab ette seda, et vaidlustatud otsusega jäeti ta edutamisnõuded täitnud ametnike hulgast automaatselt välja vastavalt haldustavale, mille kohaselt edutamisnimekirjadest võetakse automaatselt välja kõigi selliste töötajaskonna liikmete nimed, kelle suhtes käib uurimine või kelle suhtes on rakendatud haldus- või distsiplinaarkaristust. Hageja hinnangul rikub selline praktika süütuse presumptsiooni.
               
            
                  —
               
               
                  Kolmas väide, et rikuti 18. septembril 2019 kohtuasjades T-562/18: YP vs. komisjon ja T-563/18: YP vs. komisjon sõlmitud kompromissi. Hageja arvates on see kompromiss poolte jaoks siduv ja nad on kohustatud järgima kõiki selle tingimusi.
               
            
                  —
               
               
                  Neljas väide, et rikuti personalieeskirjade IX lisa artikli 9 lõiget 3. Hageja väidab, et selle artikli kohaselt saab üht ja sama rikkumist karistada ainult ühe distsiplinaarkaristusega. Kuigi edutamiseks esitatud ametnike ja edutatud ametnike loetelust automaatne väljajätmine ei ole iseenesest distsiplinaarkaristus, on see siiski uurimise või distsiplinaarmenetluse alustamise või distsiplinaarkaristuse otsene tagajärg.